**Norsk Viseforum** er en musikkorganisasjon som oppsto som en del av visebølgen i Norge, og ble stiftet på Vinstra 4. august 1975. Initiativtakerne var Lars Hauge og Visens venner. Norsk Viseforum organiserer viseklubber, visegrupper, festivaler og enkeltutøvere over hele landet. Norsk Viseforum er delt opp i regioner hvor Østnorsk Viseforum og Nordnorsk Viseforum er de best organiserte og mest aktive regionene. Norsk Viseforum driver nettstedet viseforum.no.

Historikk
---------

### Organisering

Den første organiseringen av norske viseinteresserte skjedde med Visens venner i 1944. Dette var en lukket forening for inviterte medlemmer. 12. mars 1966 ble Dolphins Viseklubb etablert i Oslo , noe som kan sies å være starten på visebølgen i Norge.

I årene som fulgte ble det dannet viseklubber over hele landet, og det ble arrangert vise- og lyrikkfestivaler. I 1971 gjennomførte Lars Hauge det første «viseverkstedet» i Harstad under Festspillene i Nord-Norge. I forbindelse med et nytt viseverksted året etter ble det valgt et interimstyre for Nordnorsk Viseforum med Jacqueline Pattison Ekgren som formann. Under festspillene i 1973 ble det gjennomført et formelt stiftelsesmøte og Svanhild Nygård ble valgt til formann.

Et arbeidsutvalg for Østnorsk Viseforum ble etablert under Peer Gynt-stemnet på Vinstra i august 1973. Medlemmer var Øyvind Sund, Inger Thinn, Elisabeth Lorange Lunde og Jørn Simen Øverli. Formell stifting skjedde samme sted 5. august 1974.

Under stiftelsesmøtet for Norsk Viseforum på Vinstra 4. august 1975 var representanter for fem landsdeler tilstede: Østnorsk Viseforum, Sørlandets Viseforum, Vestnorsk Vise- og Lyrikkforum, Møre og Romsdal Viseforum og Nordnorsk Viseforum. Jack Berntsen fra Svolvær ble valgt til organisasjonens første formann.

I løpet av det neste året ble Trøndersk Vise- og Lyrikkforum dannet. Den felles organisasjonen inkluderte også lyrikk i aktiviteten og skiftet navn til Norsk Vise- og Lyrikkforum. På Nordvestlandet ble det etter hvert hetende Møre og Romsdal Impulsforum.

Lokale viseklubber, grupper og enkeltmedlemmer var fundamentet for den regionale og nasjonale aktiviteten. For det meste dreide det seg om amatører, men som tilfellet hadde vært med Dolphins, var det stadig noen som tok steget over i de profesjonelles rekker.

Mot slutten av 1980-tallet dabbet den organiserte aktiviteten av, men døde ikke helt.

En bit etter tusenårsskiftet økte antallet viseklubber igjen. Aktiviteten i ennå eksisterende visefora tok seg opp, og andre ble nyetablert. I større og mindre grad er det nå igjen organiserte visemiljø i alle landsdeler.

### Aviser og blad

Flere regionale organisasjoner har i perioder gitt ut mer eller mindre regelmessige trykksaker. Nordnorsk Viseforum ga ut Novisa og Vis-a-visa, den første som medlemsblad (fra 1974), den andre inneholdt gamle og nye viser (fra 1977). Trøndersk Vise- og Lyrikkforum ga ut Versego (1980-87).

Fra 1976 til 1982 ga Norsk Vise- og Lyrikkforum ut ViseVersa med 1–4 årlige nummer, fra 1983 til 1986 som «Nordvisa ViseVersa» i samarbeid med den nordiske paraplyorganisasjonen NordVisa (etablert 1983). Fra 1994 til 2005 ble bladet Viseforum gitt ut med 2 årlige nummer (ett i 2001 og ingen i 2004).

Mellom 2008 og 2012 ga Norsk Viseforum ut bladet «viser.no» med Øyvind Rauset som redaktør. Dette fortsatte å eksistere som nettsted med samme navn. I 2013 kom det nordiske bladet Visor, med viseartikler på svensk, dansk og norsk. Papirtidsskriftet blir gitt ut to ganger i året. Også dette redigeres av Øyvind Rauset.

### Festivaler

I visemiljøet ble det tidlig arrangert maratonkonserter, men det første egentlige festivalen var nok Vise- & lyrikkfestivalen i Haugesund i 1970, arrangert av viseklubben Forum. Fra de to siste av i alt tre festivaler ble det laget TV-program, noe som trolig ga inspirasjon til andre arrangører. Ut over 1970-tallet dukket det opp liknende tiltak mange steder i landet.

Jack Berntsen hadde vært innom Dolphins-miljøet. Som fersk adjunkt i Svolvær tok han i 1968 initiativet til Viseklubben Lovisa, og i 1973 var han ildsjel bak festivalen Tråilltampen i Hamarøy i Nordland. Denne ble arrangert hvert år til og med 1987, men på ulike steder. Mens festivalene sørpå gjerne var bygd opp omkring relativt etablerte artister, men med innslag av mindre kjente navn, var programmet under Tråilltampen basert på amatørene. Profesjonelle kunne også delta, men på samme premisser som de uetablerte. Dette var en tankegang som falt i smak i det voksende og stadig mer organiserte visemiljøet.

10 år etter etableringa av Jazzfestivalen i Molde dukket det i 1971 opp et fenomen som kalte seg «Kunst på kaia». Dette inkluderte også «Kulturbåten» som i 1972 ble til «Impulsbåten», mens arrangementet på land flytta inn i naustet til Småbåtforeninga. I 1973 ble navnet «Naustet Vårt» etablert og tiltaket en offisiell del av jazzfestivalen. I perioden til og med 1987 fungerte «Naustet Vårt» tildels som et samlingspunkt for vise- og lyrikkinteresserte som besøkte jazzfestivalen.

Det organiserte visemiljøet gjennomførte samlinger, ofte med en kombinasjon av viseverksted (kurs og seminarer) og konserter. I 1977 arrangerte Norsk Vise- og Lyrikkforum årsmøte og festival i Selbu i samarbeid med Trøndersk Vise- og Lyrikkforum. De neste årene ble slike arrangement gjennomført på Vevang på Nordmøre (1978), i Alta (1979), Os i Hordaland (1980) og Fredrikstad (1981).

### Formenn/ledere

* 1975–1976 Jack Berntsen
* 1976–1977 Gunnar Winsnes
* 1977–1979 Paal Sandø
* 1979–1983 Rolf Sogge
* 1983–1984 Manne Løkholm
* 1984–1986 Anne Karin Vevle
* 1986–1991 Arvid Matheussen
* 1991–1993 Leo Leonhardsen
* 1993–2003 Hans Kåre Flø
* 2003–2004 Mona Schrøder
* 2004–2005 Paul Johnsen
* 2005–2010 Tom Klemetzen
* 2010–2013 Leo Leonhardsen
* 2013–2017 Birger Aasland
* 2017– Per-Arne Brunvoll

### Generalsekretærer/daglige ledere

(Tidsangivelsene er omtrentlige. Det har vært perioder uten ansettelse.)

* 1979–1980 Asbjørn Hulaas
* 1980–1981 Idar Lind
* 1983–? Eli Storbekken
* 1984–1985 Astrid Vannebo
* 1985–1986 Leo Leonhardsen
* 1986–1987 Bente Almås
* 1989–? Nyfrid Høistad
* 1991 Per Hommelhaug
* 1994–2002 Ingunn Lystad
* 2003–2006 Mari Tangen
* 2007–2011 Leo Leonhardsen
* 2012–2019 Audun Reithaug
* 2019– Liv Bakke Kvinlog

Referanser
----------

1. 1 2  Aftenposten 5. august 1974.
2. ↑  «Norsk Viseforum». *Norsk Viseforum*. Besøkt 24. april 2022.
3. ↑  Aftenposten 12. mars 1966.
4. ↑  Aftenposten 24. juni 1972.
5. ↑  Aftenposten 12. mai 1973.
6. ↑  Aftenposten 3. juli 1973.
7. ↑  Aftenposten 6. august 1973.
8. ↑  Aftenposten 25. juli 1975.
9. ↑  Aftenposten 6. august 1975.
10. ↑  Basert på informasjon fra Norsk Visearkiv.
11. ↑  «Bli Medlem». *Norsk Viseforum*. Besøkt 24. april 2022. «Som medlem får du vårt nordiske magasin Visor i postkassen 2 ganger i året. Her kan du lese anmeldelser, intervjuer og reportasjer på norsk, dansk og svensk. | Du kan også velge å kun abonnere på bladet.»
12. ↑  «Romsdals Budstikke (rbnett.no) 29. juni 2012». Arkivert fra originalen 9. desember 2014. Besøkt 9. desember 2014.

Eksterne lenker
---------------

* Norsk Viseforum
* Viser.no
* NordVisa
* lind.no: JeremiA/S Bakfot - om ei visegruppe og om visemiljøet
* trolltamp.com, med utgangspunkt i arkivet etter Jack Berntsen